b'\n_START_ARTICLE_\nKasimir von Meyendorff\n_START_PARAGRAPH_\nVabah\xc3\xa4rra Gerhard Konrad Kasimir von Meyendorff (vene \xd0\x9a\xd0\xb0\xd0\xb7\xd0\xb8\xd0\xbc\xd0\xb8\xd1\x80 \xd0\x98\xd0\xb2\xd0\xb0\xd0\xbd\xd0\xbe\xd0\xb2\xd0\xb8\xd1\x87 (\xd0\x95\xd0\xb3\xd0\xbe\xd1\x80\xd0\xbe\xd0\xb2\xd0\xb8\xd1\x87) \xd0\x9c\xd0\xb5\xd0\xb9\xd0\xb5\xd0\xbd\xd0\xb4\xd0\xbe\xd1\x80\xd1\x84; 25. oktoober 1749 Mazstraupe m\xc3\xb5is, Straupe kihelkond \xe2\x80\x93 10. veebruar 1813 Mazstraupe m\xc3\xb5is) oli Venemaa Keisririigi s\xc3\xb5jav\xc3\xa4elane (ratsav\xc3\xa4ekindral, 1799). _NEWLINE_Vene teenistuses sai temast 1765 2. j\xc3\xa4rgu major, 1773 1. j\xc3\xa4rgu major, 1776 alampolkovnik. 1781 polkovnik ja 1782 Jekaterinoslavi k\xc3\xbcrassiiri polgu komand\xc3\xb6r, 1786 Jekaterinoslavi j\xc3\xa4\xc3\xa4grikorpuse \xc3\xbclem, 1789 kindralmajor, 1789\xe2\x80\x9395 Riia \xc3\xbclemkomandant, 1795 kindralleitnant. _NEWLINE_1795\xe2\x80\x931797 oli ta Liivimaa kindralkuberner ja seej\xc3\xa4rel 1803\xe2\x80\x931805 Soome kubermangu tsiviilkuberner ja Viiburi kubermangu s\xc3\xb5jakuberner seeaegses Venemaa Soome kubermangupealinnas Viiburis. Viimasel ametikohal saatis ta keiser Aleksander I-st 1803. aasta reisil Vana Soome aladele.  S\xc3\xb5jakuberneri ametis olles suutis ta keisrile selgeks teha, et ainult vabad talupojad harivad maad h\xc3\xa4sti ja suudavad sellega oma elatustaset parandada. _NEWLINE_Koos Vene v\xc3\xa4ejuhiks saanud Johann von Michelsohneniga v\xc3\xb5itles ta korpuse\xc3\xbclemana 1806. aastal alanud Vene-T\xc3\xbcrgi s\xc3\xb5jas, piiras 29. detsembrist 1806 eba\xc3\xb5nnestunult t\xc3\xbcrklaste valduses olevat Izmaili kindlust (\xd0\xba\xd1\x80\xd0\xb5\xd0\xbf\xd0\xbe\xd1\x81\xd1\x82 \xd0\x98\xd0\xb7\xd0\xbc\xd0\xb0\xd0\xb8\xd0\xbb), ning juhtis p\xc3\xa4rast Michelsohneni surma 9. augustil 1807 Bukarestis, Moldova (Dnestri) armeed kuni 1809. aastani. Izmaili, aga vallutas 14. septembril 1809 venelastele l\xc3\xb5puks Riias s\xc3\xbcndinud baltisakslasest endine Meyendorffi alluv ja Moldova armee kindral Andreas von Sass (Sa\xc3\x9f, 1753\xe2\x80\x931815; \xd0\x97\xd0\xb0\xd1\x81\xd1\x81 \xd0\x90\xd0\xbd\xd0\xb4\xd1\x80\xd0\xb5\xd0\xb9 \xd0\x9f\xd0\xb0\xd0\xb2\xd0\xbb\xd0\xbe\xd0\xb2\xd0\xb8\xd1\x87)._NEWLINE_Vabah\xc3\xa4rra Kasimir von Meyendorff oli Meyendorffide Mazstraupe haru esivanem ja Liivimaa Volmari kreisi Straupe kihelkonna Mazstraupe (saksa keeles Klein-Roop) ja Augstroze (Hochrosen) m\xc3\xb5isaomanik, ning aastatel 1795 kuni 1800, 60 000 taalri eest Salatsi l\xc3\xa4hedal Johann Andreas von Duntenile kuulunud Sv\xc4\x93tciema m\xc3\xb5isa (Sv\xc4\x93tciems v\xc3\xb5i Sveiciems; Neu-Salis) pandih\xc3\xa4rra kaasaja Sv\xc4\x93tciemsi valla aladel.'